Document ID: 32013R0738

REGULAMENTUL (UE) NR. 738/2013 AL COMISIEI
din 30 iulie 2013
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea anumitor aditivi în icrele de pește analoage pe bază de alge marine
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Această listă poate fi modificată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), fie la inițiativa Comisiei, fie în urma unei cereri.
(3)
O cerere de autorizare a utilizării unor aditivi în icrele de pește analoage pe bază de alge marine a fost prezentată la 1 februarie 2011 și a fost pusă la dispoziția statelor membre.
(4)
Icre de pește analoage pe bază de alge marine au fost produse din extracte de alge marine, ajungând până la o valoare de aproximativ 85 % din produs. Ingrediente suplimentare sunt apa, mirodeniile și aditivii autorizați. Icre de pește analoage pe bază de alge marine aparțin categoriei alimentare 04.2.4.1 „Preparate din fructe și legume, cu excepția compoturilor”, în conformitate cu partea D din lista de aditivi alimentari a Uniunii prevăzută în anexa II la Regulamentul (CE) nr. 1333/2008.
(5)
Întrucât aceste produse nu sunt vizual atrăgătoare, utilizarea unor coloranți alimentari este necesară. Utilizarea îndulcitorilor este necesară pentru a ajusta gustul, pentru a masca gustul amar, și, în același timp, pentru a evita ca utilizarea zaharurilor să limiteze stabilitatea microbiologică și durata de depozitare a acestor produse. Aditivii solicitați în mod suplimentar sunt necesari ca stabilizatori și antioxidanți.
(6)
Icrele de pește analoage pe bază de alge marine sunt destinate să fie utilizate în principal ca garnituri sau în scop ornamental pe preparate, ca alternativă la icre. Expunerea suplimentară ca urmare a utilizării acestor aditivi, prin urmare, ar fi neglijabilă în raport cu utilizarea lor în alte produse alimentare și nu este susceptibilă de a avea un efect asupra sănătății oamenilor. Prin urmare, este necesar să se autorizeze utilizarea anumitor coloranți, îndulcitori, antioxidanți și stabilizatori în icrele de pește analoage.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării de curcumină (E 100), riboflavine (E 101), coșenilă, acid carminic, carmine (E120), complecși de cupru ai clorofilelor și clorofilinelor (E 141), caramel simplu (E 150a), cărbune vegetal (E 153), caroteni (E 160a), extract de ardei roșu, capsanthin, capsorubin (E 160c), Beta-apo-8’-carotenal (C 30) (E 160e), roșu sfeclă, betanină (E 162), antocianine (E 163), dioxid de titan (E 171), oxizi și hidroxizi de fier (E 172), extracte de rozmarin (E 392), acid fosforic - fosfați - di-, tri- și polifosfați (E 338-452) și zaharină și sărurile sale de Na, K și Ca (E 954) în icrele de pește analoage pe bază de alge marine constituie o actualizare a respectivei liste, care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
(8)
Prin urmare, anexa II la Regulamentul (CE) nr. 1333/2008 ar trebui modificată în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iulie 2013.

Labels: 0
3
17
6